钦定古今图书集成/明伦汇编/官常典/第102卷 > 《转封东阿王谢表》前人
## 钦定古今图书集成/明伦汇编/官常典/第102卷 > 《转封东阿王谢表》前人

奉诏，太皇太后念雍丘下湿，少桑欲转东阿，当合王
意，可遣人按行，知可居不？奉诏之日，伏增悲喜。臣以
无功，虚荷国恩，爵尊禄厚，用无益于时。脂车秣马，志
在黜放，不图陛下天父之恩，猥宣皇太后慈母之念。
迁之陛下，幸为久长计。圣旨恻隐，恩过天地。臣在雍
丘，劬劳五年，左右罢怠，居业向定园果万株，枝条始
茂。私情区区，实所重弃。然桑田无业，左右贫穷，食裁
糊口，形有裸露。臣闻古之仁君，必有弃国以为百姓，
况乃转居沃土，人从蒙福，江海所流，无地不润；云雨
所加，无物不茂。“若陛下念臣入从五年之勤，少见佐
助，此枯木生华，白骨更肉，非臣之敢望也。”饥者易食，
寒者易衣，臣之谓矣。